
     Ledelsens muligheter og utfordringer på veien for å bygge en god kultur

     Innledning
    
   

   
    «Det nytter ikke å være en skinnende stjerne på himmelen alene.»
   

   
    Gro Harlem Brundtland
   

   
    Det er så fint å jobbe sammen med folk som trives på jobb.
   

   
    Alle merker det.
   

   
    Det er alt fra entusiasmen som vises i leken med barna til gode smil underveis gjennom dagen. Det er ofte den personen som tar i et ekstra tak uten å rope høyt om det.
   

   
    Det er så fint å jobbe sammen med folk som tør å si ifra på en ordentlig måte.
   

   
    Alle merker det.
   

   
    Det er alt fra fremsnakk av andre, til tydelige beskjeder om hva personen ikke opplever som riktig å gjøre eller si, enten det gjelder voksne eller barn. Det er den som ikke hvisker til en kollega på gangen om det som ikke ­fungerer, men som er bevisst på hvor budskapet hører hjemme.
   

   
    Den som jobber for å fremme disse kvalitetene, kan ikke være en skinnende stjerne alene på en arbeidsplass over tid. Da slokner de. Vi er avhengige av hverandre, og vi trenger hverandre – både for å skinne alene og for å skinne sammen.
   

   
   

   
    I dette heftet setter vi søkelyset på hva som skaper et trygt og godt psykososialt miljø for både voksne og barn i barnehagen. Vi retter oppmerksomheten mot ledernes ansvar, men også alle ansattes ansvar for å fremme et inkluderende fellesskap og bidra til en barnehagekultur hvor samarbeid, åpen kommunikasjon og refleksjoner preger hverdagen.
   

   
    Kommunikasjon er ikke alltid lett, og noen ganger kan det være direkte vanskelig. I et godt psykososialt arbeidsmiljø tas det tak i uenigheter og konflikter, og det er høyt under taket for ulike meninger. Vi vil gi noen innspill og råd som kan bidra til god kommunikasjon, og som kanskje kan ufarliggjøre uenigheter og konflikter. Ledere er viktige som gode rollemodeller, men de trenger ansatte som spiller med, som tør å si ifra når noe skurrer, og som bidrar til en god kommunikasjons- og samarbeidskultur.

